钦定古今图书集成/明伦汇编/闺媛典/第005卷 > 《阿子歌三首》
## 钦定古今图书集成/明伦汇编/闺媛典/第005卷 > 《阿子歌三首》

《宋书乐志》曰：“《阿子歌》者，亦因升平初童子歌云。晋穆帝升平中，童子辈忽歌于道曰‘《阿子闻》’，曲终辄云：‘阿子汝闻不’？无几而穆帝崩，太后哭曰：‘阿子汝闻不’？后人演其声为《阿子欢闻》二曲。” 《乐苑》曰：“嘉兴人养鸭儿，鸭儿既死，因有此歌。” 未知孰是。

阿子复阿子，念汝好颜容，风流世希有，窈窕无人双。
春月孤鸭啼，独雄颠倒落。工知悦弦死，故来相寻博。
野田草欲尽，东流水又暴。念我双飞凫，饥渴常不饱。